**Ian Wilkinson** (født 2. juli 1973 i Warrington i England) er en engelsk tidligere fotballspiller mest kjent for sin tid som målvakt hos Manchester United.

Ian Wilkinson sluttet seg til Manchester United som lærling 5. juni 1989. Han hadde også tilbud fra Manchester City.
Som målvakt på juniorlaget var han med på å tape semifinalen i prestisjetunge FA Youth Cup i 1991. Han ble profesjonell da han skrev under to-års kontrakt med klubben 28. mai 1991.

Med nyinnkjøpte Peter Schmeichel opptatt med det danske landslaget, og de mer erfarne reservemålvaktene Gary Walsh og Jim Leighton begge utilgjengelige på grunn av skade, var scenen duket for Wilkinsons førstelagsdebut 9. oktober 1991 i returoppgjøret borte mot Cambridge i Ligacupens andre runde. Wilkinson gjorde en god figur i debutkampen som endte uavgjort 1–1, med sammenlagt 4–1 seier til Manchester United. Manager Alex Ferguson ga han god omtale etter kampen. Det skulle likevel vise seg å være hans eneste opptreden for førstelaget til Manchester United. På grunn av UEFAs regler som begrenset antallet ikke-britiske spillere i deres turneringer, var Wilkinson mer aktuell for laget når de deltok i Europacup. Noen uker etter debuten satt han på innbytterbenken da de møtte Atlético Madrid i UEFA-Cupen, hvilket han også gjorde i returoppgjøret. I januar 1992 pådro Wilkinson seg en leddbåndsskade i venstre kne, som satte han på sidelinjen resten av sesongen. Seks måneder av påfølgende sesong ble også spolert grunnet en skade i håndleddet. Med lange skadeavbrekk bak seg, ble ikke kontrakten fornyet. Sommeren 1993 tok dermed Wilkinsons opphold hos Manchester United slutt.

Fra Manchester United gikk ferden den korte veien videre til Stockport, og derfra videre til Crewe Alexandra senere samme sesong. Det ble mye benkesliting på Wilkinson. Han ble også sendt på et låneopphold til Doncaster Rovers fra 2. september 1994, uten å slippe til mellom stengene. Bare tre førstelagskamper spilte han før en øyeskade førte til at han mot slutten av 1995 valgte å legge hanskene på hylla. Siden da har han utdannet seg til å bli lege.

Karrierestatistikk
------------------

| Sesong | Klubb | Land | Nivå | Liga | Kamper | Mål
  |
| --- | --- | --- | --- | --- | --- | --- |
| 1991/92
  | Manchester United | Englands flagg | 1
  | 1. divisjon | 0
  | 0
  |
| 1992/93
  | Manchester United
  | Englands flagg | 1
  | Premier League | 0
  | 0
  |
| 1993/94
  | Stockport | Englands flagg | 3
  | 2. divisjon | 0
  | 0
  |
| 1993/94
  | Crewe Alexandra | Englands flagg | 4
  | 3. divisjon | 3
  | 0
  |
| 1994/95
  | Crewe Alexandra
  | Englands flagg | 3
  | 2. divisjon | 0
  | 0
  |
| 1994/95
  | Doncaster Rovers (lån)
  | Englands flagg | 4
  | 3. divisjon | 0
  | 0
  |
| 1995/96
  | Crewe Alexandra
  | Englands flagg | 3
  | 2. divisjon | 0
  | 0
  |
|

Referanser
----------

1. ↑  «Manchester United 1993-94». *United Supporteren*. 1. september 1992. s. 14.
2. ↑  Andy Mitten (22. januar 2015). «A Man United one-game wonder on his debut and rooming with Ryan Giggs». ESPN. Besøkt 28. september 2020.

Eksterne lenker
---------------

* (en) Ian Wilkinson – Transfermarkt Rediger på Wikidata

* (en) Ian Wilkinson – Soccerbase.com Rediger på Wikidata